РЕГЛАМЕНТ (ЕО) № 167/2008 НА КОМИСИЯТА
от 22 февруари 2008 година
относно ново разрешение за срок от десет години за употребата на кокцидиостатик като добавка в храни за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), и по-специално член 3 и член 9 от нея,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (2), и по-специално член 25 от него,
като има предвид, че:
(1)
Регламент (ЕО) № 1831/2003 предвижда разрешаването на употребата на добавки при храненето на животните.
(2)
Член 25 от Регламент (ЕО) № 1831/2003 предвижда преходни мерки за заявленията за разрешаване употребата на хранителни добавки, които са подадени в съответствие с Директива 70/524/ЕИО преди датата на влизане в сила на Регламент (ЕО) № 1831/2003.
(3)
Заявлението за разрешително за добавката, посочена в приложението към настоящия Регламент, бе подадено преди датата на прилагане на Регламент (ЕО) № 1831/2003.
(4)
Първоначалните коментари относно заявлението, предвидени в член 4, параграф 4 от Директива 70/524/ЕИО, бяха изпратени на Комисията преди началната дата на прилагане на Регламент (ЕО) № 1831/2003. Следователно посоченото заявление продължава да бъде третирано в съответствие с член 4 от Директива 70/524/ЕИО.
(5)
Лицето, което отговаря за пускането в обращение на препарата Kokcisan 120G, подаде заявление за разрешаване на употребата му за срок от 10 години като кокцидиостатик за пилета, отглеждани за угояване, съгласно член 4 от посочената директива. Европейският орган за безопасност на храните (ЕОБХ) представи становище относно безопасността при използването на този препарат за хората, животните и околната среда при условията, определени в приложението към настоящия регламент. Оценката на препарата показва, че условията за такова разрешително, посочени в член 3, буква а) от Директива 70/524/ЕИО, са спазени. Съответно използването на този препарат, както е описано в приложението, следва да бъде разрешено за период от десет години.
(6)
Оценката на това заявление показва, че следва да бъдат предвидени определени процедури, за да се защитят работниците от излагането на добавката, посочена в приложението. Такава защита следва да бъде осигурена чрез прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (3).
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Разрешава се употребата като добавка при храненето на животни на препарата от групата „Кокцидиостатици и други лекарствени субстанции“, така както е специфициран в приложението, за срок от 10 години и при условията, определени в посоченото приложение.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки
Съставено в Брюксел на 22 февруари 2008 година.